32005R0884
L 148/25
JURNALUL OFÍCIAL AL UNIUNII EUROPENE
REGULAMENTUL (CE) NR. 884/2005 AL COMISIEI
din 10 iunie 2005
de stabilire a procedurilor de desfășurare a inspecțiilor efectuate de către Comisie în domeniul securității maritime
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 725/2004 al Parlamentului European și al Consiliului din 31 martie 2004 privind consolidarea securității navelor și a instalațiilor portuare (1), în special articolul 9 alineatul (4),
întrucât:
(1)
Pentru a monitoriza aplicarea de către statele membre a Regulamentului (CE) nr. 725/2004, Comisia ar trebui să efectueze inspecții care încep după șase luni de la intrarea în vigoare a acestui regulament. Organizarea de inspecții sub supravegherea Comisiei este necesară pentru a verifica eficiența sistemelor naționale de control al calității și a măsurilor, procedurilor și structurilor de securitate maritimă.
(2)
Agenția Europeană de Siguranță Maritimă instituită prin Regulamentul (CE) nr. 1406/2002 al Parlamentului European și al Consiliului (2) ar trebui să acorde Comisiei asistență tehnică la îndeplinirea sarcinilor acesteia în materie de inspecție privind navele, societățile implicate și organizațiile de securitate recunoscute.
(3)
Comisia ar trebui să coordoneze programul și pregătirea inspecțiilor împreună cu statele membre. Echipele de inspecție ale Comisiei ar trebui să poată face apel la inspectori naționali calificați, dacă aceștia sunt disponibili.
(4)
Inspecțiile Comisiei ar trebui să se desfășoare în conformitate cu o procedură stabilită, inclusiv o metodologie standard.
(5)
Informațiile sensibile legate de inspecții ar trebui tratate ca informații clasificate.
(6)
Măsurile prevăzute în prezentul regulament sunt în conformitate cu avizul comitetului instituit prin articolul 11 alineatul (1) din Regulamentul (CE) nr. 725/2004,
ADOPTĂ PREZENTUL REGULAMENT:
CAPITOLUL I
OBIECT ȘI DEFINIȚII
Articolul 1
Obiect
Prezentul regulament stabilește procedurile de desfășurare a inspecțiilor Comisiei în vederea monitorizării aplicării Regulamentului (CE) nr. 725/2004 la nivelul fiecărui stat membru și la nivelul instalațiilor portuare și al societăților implicate.
Inspecțiile se desfășoară într-un mod transparent, eficient, armonizat și coerent.
Articolul 2
Definiții
În sensul prezentului regulament, următoarele noțiuni sunt definite astfel:
(1)
„inspecție a Comisiei” înseamnă o examinare de către inspectorii Comisiei a sistemelor de control al calității, măsurilor, procedurilor și structurilor de securitate maritimă ale statelor membre, cu scopul de a determina conformitatea cu Regulamentul (CE) nr. 725/2004;
(2)
„inspector al Comisiei” înseamnă o persoană care îndeplinește criteriile stabilite la articolul 7, angajat de Comisie sau de Agenția Europeană de Siguranță Maritimă sau un inspector național, mandatat de Comisie să participe la inspecțiile Comisiei;
(3)
„inspector național” înseamnă o persoană angajată de un stat membru ca inspector de securitate maritimă și calificată în conformitate cu cerințele statului membru respectiv;
(4)
„comitet” înseamnă comitetul instituit prin articolul 11 alineatul (1) din Regulamentul (CE) nr. 725/2004;
(5)
„probă obiectivă” înseamnă informații cantitative sau calitative, înregistrări sau rezultate legate de securitate sau de existența și aplicarea unei cerințe stabilite în Regulamentul (CE) nr. 725/2004, care se bazează pe constatări, măsurători sau teste și care pot fi verificate;
(6)
„constatare” înseamnă o observație făcută în timpul unei inspecții a Comisiei și susținută cu probe obiective;
(7)
„neconformitate” înseamnă o situație constatată în care probe obiective arată neîndeplinirea unei cerințe stabilite prin Regulamentul (CE) nr. 725/2004 și care necesită acțiuni corective;
(8)
„neconformitate majoră” înseamnă o abatere identificabilă care constituie o amenințare gravă a securității maritime, necesitând acțiuni corective imediate, și care include neaplicarea eficientă și sistematică a unei cerințe stabilite în Regulamentul (CE) nr. 725/2004.
(9)
„punct de contact” înseamnă organismul desemnat de fiecare stat membru să servească drept punct de contact pentru Comisie și alte state membre și să faciliteze, să urmărească și să informeze cu privire la aplicarea măsurilor de securitate maritimă stabilite prin Regulamentul (CE) nr. 725/2004.
(10)
„societate implicată” înseamnă o entitate care trebuie să desemneze un agent de securitate al societății, un agent de securitate al navei maritime sau un agent de securitate al instalației portuare sau care este răspunzătoare pentru aplicarea unui plan de securitate a navei sau a instalațiilor portuare sau a fost desemnată de un stat membru ca organizație de securitate recunoscută;
(11)
„test” înseamnă supunerea la încercare a măsurilor de siguranță maritimă, simulându-se intenția comiterii unei acțiuni ilicite în scopul testării eficienței cu care sunt aplicate măsurile de securitate existente.
CAPITOLUL II
CERINȚE GENERALE
Articolul 3
Cooperarea statelor membre
Fără a aduce atingere responsabilităților Comisiei, statele membre cooperează cu Comisia la realizarea sarcinilor acesteia legate de inspecție. Cooperarea este efectivă în fazele de pregătire, control și raportare.
Articolul 4
Exercitarea competențelor Comisiei
(1) Fiecare stat membru garantează că inspectorii Comisiei își pot exercita autoritatea de inspectare a activităților privind securitatea maritimă ale oricărei autorități competente în temeiul Regulamentului (CE) nr. 725/2004 și ale oricărei societăți implicate.
(2) Fiecare stat membru garantează că, la cerere, inspectorii Comisiei au acces la toată documentația pertinentă în materie de securitate, în special la:
(a)
programul național de aplicare a Regulamentului (CE) nr. 725/2004 menționat la articolul 9 alineatul (3) din acest regulament;
(b)
datele furnizate de punctul de contact și rapoartele de monitorizare menționate la articolul 9 alineatul (4) din Regulamentul (CE) nr. 725/2004.
(3) În cazul în care inspectorii Comisiei au dificultăți în executarea îndatoririlor, statele membre în cauză vor sprijini Comisia prin orice mijloace de care dispun în cadrul competențelor lor legale pentru ca aceasta să își realizeze sarcina pe deplin.
Articolul 5
Participarea inspectorilor naționali la inspecțiile Comisiei
(1) Statele membre se străduiesc să pună la dispoziția Comisiei inspectori naționali care sunt în măsură să participe la inspecțiile Comisiei, inclusiv în etapele conexe de pregătire și de raportare.
(2) Inspectorul național nu participă la inspecțiile Comisiei efectuate în statul membru în care acesta este angajat.
(3) Fiecare stat membru furnizează Comisiei o listă a inspectorilor naționali cărora Comisia le poate cere să participe la inspecții.
Lista se actualizează cel puțin o dată pe an, la sfârșitul lunii iunie și, pentru prima dată, în termen de opt săptămâni de la intrarea în vigoare a prezentului regulament.
(4) Comisia înaintează comitetului lista menționată la alineatul (3) primul paragraf.
(5) Atunci când Comisia consideră că este necesară participarea unui inspector național la o anumită inspecție a Comisiei, aceasta cere statelor membre informații privind disponibilitatea inspectorilor naționali pentru desfășurarea respectivei inspecții. Astfel de cereri se fac, în mod normal, cu opt săptămâni înainte de inspecție.
(6) Cheltuielile rezultate din participarea inspectorilor naționali la inspecțiile Comisiei se suportă de către Comisie, în conformitate cu normele comunitare.
Articolul 6
Asistența tehnică acordată de Agenția Europeană de Siguranță Maritimă la inspecțiile Comisiei
(1) În cadrul asistenței tehnice pe care o furnizează Comisiei în temeiul articolului 2 litera (b) punctul (iv) din Regulamentul (CE) nr. 1406/2002, Agenția Europeană de Siguranță Maritimă pune la dispoziția Comisiei experți care să participe la inspecțiile acesteia, inclusiv în etapele conexe de pregătire și de raportare.
(2) Comisia înaintează comitetului o listă cu experții tehnici de la Agenția Europeană de Siguranță Maritimă cărora le poate cere să participe la inspecții.
Articolul 7
Criteriile de calificare și formarea inspectorilor Comisiei
(1) Inspectorii Comisiei au calificarea adecvată, inclusiv suficientă experiență teoretică și practică în securitatea maritimă. Aceasta cuprinde în mod normal:
(a)
o bună înțelegere a securității maritime și a modului de aplicare a acesteia în operațiunile care urmează să fie controlate;
(b)
o bună cunoaștere practică a tehnologiei și tehnicilor de securitate;
(c)
cunoașterea principiilor, procedurilor și tehnicilor de inspecție;
(d)
cunoașterea practică a operațiunilor care urmează să fie controlate.
(2) Pentru a fi considerați calificați pentru a participa la inspecțiile Comisiei, inspectorii trebuie să fi încheiat cu succes o formare profesională corespunzătoare.
În cazul inspectorilor naționali, formarea necesară pentru ca aceștia să poată acționa în calitate de inspectori ai Comisiei trebuie:
(a)
să fie acreditată de Comisie;
(b)
să aibă o componentă inițială și una permanentă;
(c)
să asigure un standard de performanță adecvat pentru a verifica dacă măsurile de securitate sunt aplicate în conformitate cu Regulamentul (CE) nr. 725/2004.
(3) Comisia se asigură că inspectorii săi îndeplinesc criteriile prevăzute la alineatele (1) și (2).
CAPITOLUL III
PROCEDURI DE DESFĂȘURARE A INSPECȚIILOR COMISIEI
Articolul 8
Notificarea inspecțiilor
(1) Comisia notifică o inspecție cu cel puțin șase săptămâni înainte punctului de contact din statul membru pe al cărui teritoriu urmează să se desfășoare aceasta. În cazul unor situații excepționale, perioada de notificare se poate reduce.
Statele membre iau toate măsurile necesare pentru a se asigura că notificarea inspecției rămâne confidențială, pentru a nu compromite procesul de inspectare.
(2) Punctul de contact este notificat dinainte în privința ariei de cuprindere prevăzute pentru inspecția Comisiei.
Atunci când urmează să fie inspectată o instalație portuară și inspecția cuprinde navele aflate în această instalație pe durata inspecției, punctul de contact este informat în notificare despre aceasta.
(3) Punctul de contact:
(a)
informează despre inspecție autoritățile competente implicate din statele membre și
(b)
aduce la cunoștința Comisiei care sunt autoritățile competente implicate.
(4) Punctul de contact aduce la cunoștința Comisiei, cu cel puțin 24 de ore înainte de inspecție, numele statului de pavilion și numărul OMI al navelor presupuse a se afla, pe durata inspecției, într-una din instalațiile portuare notificate în temeiul alineatului (2) paragraful al doilea.
(5) În cazul în care statul de pavilion este un stat membru, Comisia informează, dacă este posibil, punctul de contact al statului membru respectiv că nava poate fi inspectată atunci când se află în instalația portuară.
(6) În cazul în care inspecția unei instalații portuare a unui stat membru urmează să includă și o navă a acelui stat membru ca stat de pavilion, punctul de contact ia legătura cu Comisia pentru a confirma dacă nava se află sau nu în instalația portuară pe durata inspecției.
(7) Inspecțiile Comisiei se efectuează sub auspiciile statului membru pe teritoriul căruia se află instalația portuară care exercită controlul și aplică măsurile de conformitate în temeiul Regulii 9 din măsurile speciale de consolidare a securității maritime din Convenția SOLAS în cazul în care:
(a)
fie statul de pavilion nu este stat membru, fie
(b)
nava nu a fost inclusă în informațiile furnizate în conformitate cu alineatul (4).
(8) Atunci când punctului de contact îi este notificată o inspecție, poate fi comunicat și un chestionar pre-inspecție, spre a fi completat de către autoritatea sau autoritățile competentă (competente) implicată (implicate), împreună cu o solicitare privind documentele menționate la articolul 4 alineatul (2).
Notificarea specifică și data la care chestionarul completat și documentele menționate la articolul 4 alineatul (2) trebuie trimise Comisiei.
Articolul 9
Pregătirea inspecțiilor
(1) Inspectorii Comisiei desfășoară activități pregătitoare în vederea asigurării eficienței, corectitudinii și coerenței inspecțiilor.
(2) Comisia furnizează punctului de contact numele inspectorilor Comisiei mandatați să efectueze inspecția, precum și alte detalii, după caz.
(3) Pentru fiecare inspecție, punctul de contact asigură desemnarea unui coordonator care ia măsurile practice asociate cu activitățile de inspecție care urmează să se desfășoare.
Articolul 10
Desfășurarea inspecțiilor
(1) Pentru a monitoriza aplicarea de către statele membre a cerințelor de securitate maritimă stabilite în Regulamentul (CE) nr. 725/2004, se folosește o metodologie standardizată.
(2) Statele membre asigură însoțirea inspectorilor Comisiei pe toată durata inspecției.
(3) În cazul în care urmează să fie inspectată o navă într-o instalație portuară și statul de pavilion al navei nu este statul membru al instalației portuare, statul membru al instalației portuare asigură însoțirea inspectorilor Comisiei de către un funcționar al unei autorități menționate la articolul 8 alineatul (2) din Regulamentul (CE) nr. 725/2004, pe durata inspectării navei.
(4) Inspectorii Comisiei poartă o carte de identitate care îi autorizează să efectueze inspecții în numele Comisiei. Statele membre se asigură că inspectorii Comisiei obțin accesul în toate zonele necesare pentru scopurile inspecției.
(5) Testele se efectuează numai după notificarea punctului de contact și în acord cu acesta în ceea ce privește aria de cuprindere și scopul. Punctul de contact întreprinde toate acțiunile necesare de coordonare cu autoritățile competente în cauză.
(6) Fără să aducă atingere articolului 11, inspectorii Comisiei procedează pe loc la prezentarea orală a unui rezumat informal al constatărilor lor, acolo unde este posibil.
Punctul de contact este informat cu promptitudine despre orice neconformitate majoră cu Regulamentul (CE) nr. 725/2004 identificată de inspecția Comisiei, înainte de întocmirea unui raport de inspecție în conformitate cu articolul 11.
Articolul 11
Raportul de inspecție
(1) În termen de șase săptămâni de la încheierea inspecției, Comisia transmite statului membru raportul de inspecție.
(2) În cazul în care a fost inspectată o navă în timpul inspectării unei instalații portuare, fragmentele relevante din raportul de inspecție vor fi transmise de asemenea statului membru care este statul de pavilion, dacă este altul decât statul membru în care a avut loc inspecția.
(3) Statul membru informează entitățile inspectate cu privire la constatările relevante ale inspecției.
(4) Raportul detaliază constatările inspecției, identificând toate cazurile de neconformitate și de neconformitate majoră cu Regulamentul (CE) nr. 725/2004.
Raportul poate conține recomandări pentru acțiuni corective.
(5) Evaluarea aplicării Regulamentului (CE) nr. 725/2004 se face cu aplicarea uneia din următoarele clasificări la fiecare constatare din raport:
(a)
conformitate;
(b)
conformitate, dar sunt de dorit îmbunătățiri;
(c)
neconformitate;
(d)
neconformitate majoră;
(e)
nu este cazul;
(f)
nu se confirmă.
Articolul 12
Răspunsul statului membru
(1) În termen de trei luni de la data distribuirii raportului de inspecție, statul membru prezintă Comisiei un răspuns în scris, care:
(a)
răspunde la constatări și recomandări și
(b)
furnizează un plan de acțiune, specificând acțiunile și termenele pentru remedierea tuturor deficiențelor identificate.
(2) Atunci când raportul de inspecție nu identifică nici o neconformitate sau neconformitate majoră cu Regulamentul (CE) nr. 725/2004, nu este necesar un răspuns.
Articolul 13
Intervenția Comisiei
(1) Comisia poate întreprinde oricare din acțiunile următoare în caz de neconformitate sau neconformitate majoră cu Regulamentul (CE) nr. 725/2004 și în urma primirii răspunsului de la statul membru:
(a)
să prezinte observații statului membru sau să solicite explicații suplimentare pentru a clarifica răspunsul sau o parte a acestuia;
(b)
să efectueze o reinspecție, pentru a verifica aplicarea acțiunilor corective, termenul minim de notificare pentru o astfel de reinspecție fiind de două săptămâni;
(c)
să inițieze o procedură de încălcare a dreptului comunitar împotriva statului membru respectiv.
(2) În cazul în care urmează să se desfășoare o reinspecție a unei nave, statul membru care este statul de pavilion informează Comisia, dacă este posibil, asupra următoarelor porturi de escală, astfel încât Comisia să poată decide unde și când să efectueze reinspecția.
CAPITOLUL IV
DISPOZIȚII FINALE ȘI GENERALE
Articolul 14
Date sensibile
Fără să aducă atingere articolului 13 din Regulamentul (CE) nr. 725/2004, Comisia tratează datele sensibile legate de inspecție ca informații clasificate.
Articolul 15
Programul de inspecții al Comisiei
(1) Comisia solicită avizul comitetului în privința priorităților în aplicarea programului său de inspecții.
(2) Comisia informează cu regularitate Comitetul asupra aplicării programului său de inspecții și asupra rezultatelor inspecțiilor.
Articolul 16
Informarea statelor membre despre cazurile de neconformitate majoră
Dacă o inspecție descoperă o neconformitate majoră cu Regulamentul (CE) nr. 725/2004 despre care se consideră că are un impact semnificativ asupra nivelului general de securitate maritimă în Comunitate, Comisia informează celelalte state membre de îndată ce transmite raportul de inspecție statului membru în cauză.
Articolul 17
Revizuire
Pentru prima dată, până la 31 decembrie 2006 și periodic după această dată, Comisia își revizuiește sistemul de inspecții și în special eficiența acestui sistem.
Articolul 18
Intrarea în vigoare
Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 iunie 2005.